**NOTĂ**

**privind suspendarea sau degrevarea alesului local pe perioada companiei electorale**

**Aspecte generale.** Pe parcursul companiei electorale aleşii locali, care doresc să participe în cursa pentru un nou mandat, sunt supuşi unui regim juridic privind degrevarea sau suspendarea activităţii de ales local conform prevederilor legislaţiei privind persoanele ce deţin funcţii de demnitate publică, legislaţiei electorale şi completate cu prevederile legislaţiei muncii. Legislaţia în vigoare utilizează, în temei, două noţiuni pentru a indica încetarea temporară a raporturilor de serviciu a anumitor persoane ce deţin funcţii publice sau funcţii de demnitate publică pe perioada electorală:

1. *suspendarea mandatului;*
2. *degrevare din funcţie sau de la atribuţiile de la locul de muncă permanent.*

***Suspendarea mandatului sau activităţii.*** Conform art. 21 din Legea cu privire la statutul persoanelor cu funcţii de demnitate publică nr. 199 din 16 iulie 2010 (care se referă de asemenea la primari şi viceprimari, preşedinţii şi vicepreşedinţii raioanelor) prin ***suspendare a mandatului*** se înţelege *încetarea îndeplinirii pentru o anumită perioadă a atribuţiilor de către persoana cu funcţie de demnitate publică şi încetarea plăţii drepturilor salariale de către autoritatea publică în care activează această persoană.* Exercitarea mandatului se suspendă, conform articolului respectiv, şi *în temeiul participării demnitarului în campania electorală*.

Articolul 13 din Codul electoral nr. 1381-XIII din 21 noiembrie 1997 expres prevede că primarii şi viceprimarii, pretorii şi vicepretorii, preşedinţii şi vicepreşedinţii raioanelor (de rînd cu viceprim-miniştrii, miniştrii şi viceminiştrii, membrii din oficiu ai Guvernului, conducătorii autorităţilor publice central) *din momentul înregistrării lor în calitate de concurenţi electorali, îşi suspendă activitatea în funcţia pe care o deţin*.

***Degrevarea din funcţie.*** *Degrevarea* din funcţie ca termen este utilizat de legislaţia electorală pentru organizarea componenţei organelor electorale, în cazul persoanelor de încredere a concurenţilor electorali, precum şi în cazul concurenţilor electorali (conform art. 21, 23, 26, 261, 27, 28, 32, 34, 45, 46 din Codul electoral). O problemă depistată pe parcurs ar fi tratamentul inegal al diferitor categorii de actori din cadrul companiei electorale.

De exemplu, Comisia Electorală Centrală determină numărul de membri ai organelor electorale care pot fi *degrevaţi* de atribuţiile de la locul de muncă permanent şi termenul acestor *degrevări*. Persoanelor degrevate din unităţile bugetare *li se menţine salariul la locul de muncă permanent şi li se plăteşte, din mijloacele financiare alocate pentru alegeri, o recompensă egală cu 25 la sută din salariul mediu pe economie din anul precedent, iar în cazul degrevării din afara unităţilor bugetare sau convocării pensionarilor, a persoanelor temporar neangajate în cîmpul muncii, acestora li se stabileşte, din mijloacele financiare alocate pentru alegeri, o recompensă egală cu un salariu mediu pe economie din anul precedent*. Funcţionarii publici, membri ai organelor electorale şi membri ai aparatelor de lucru ale acestor organe, degrevaţi de atribuţiile de la locul de muncă permanent pentru perioada electorală îşi păstrează statutul de funcţionar public. *Notă*: Astfel acestei categorii i se păstrează toate condiţiile inclusiv stagiul şi contribuţiile ce au influență la calcularea pensiei pentru limită de vîrstă.

Cît priveşte persoanele de încredere a concurenţilor electorali, ele *pot fi degrevate de atribuţiile de la locul de muncă permanent fără menţinerea salariului*. Ele nu pot fi remunerate nici din mijloacele alocate pentru desfăşurarea alegerilor. Pe parcursul campaniei electorale, persoanele de încredere nu pot fi concediate sau private de atribuţiile de la locul de muncă fără consimțământul lor. De asemenea persoanele de încredere ale concurenţilor electorali deţinătoare de funcţii publice nu pot folosi mijloacele şi bunurile publice în campaniile electorale.

Şi în sfîrşit referitor la concurenţii electorali. Pentru a se înregistra ca candidat este necesară printre altele şi:

a) declaraţia candidatului pentru funcţia de primar privind abandonarea, pe termenul mandatului, a funcţiilor incompatibile cu funcţia de primar, în cazul în care persoana dată este aleasă şi validată;

b) declaraţia *despre suspendarea*, pe durata campaniei electorale, a funcţiilor ocupate anterior (primarii şi viceprimarii, pretorii şi vicepretorii, preşedinţii şi vicepreşedinţii raioanelor, de rînd cu viceprim-miniştrii, miniştrii şi viceminiştrii, membrii din oficiu ai Guvernului, conducătorii autorităţilor publice central);

Conform legislaţiei electorale candidaţii, pe durata campaniei electorale, beneficiază de dreptul de a fi *degrevaţi* de atribuţiile de la locul de muncă permanent *fără menţinerea salariului*. **Prin urmare în cazul candidaţilor (concurenţilor electorali) nu există deosebire *între suspendarea funcţiilor şi degrevarea de atribuţii,* adică sunt categorii identice.**

Pe durata perioadei electorale, candidaţii nu pot fi concediaţi ori transferaţi la o altă muncă sau funcţie fără acordul lor, precum şi nu pot fi traşi la răspundere penală, arestaţi, reţinuţi sau supuşi unor sancţiuni administrative fără consimţămîntul organului electoral care i-a înregistrat, cu excepţia cazurilor de infracţiuni flagrante.

***Ca consecinţă juridică cu caracter de răspundere este că nesuspendarea din funcţie de către candidatul care are această obligaţie, duce la anularea înregistrării candidatului independent sau se exclude din lista concurentului electoral a candidatul respective.***

În cazul primarilor, conform art. 34 din Legea privind administraţia publică locală, nr. 436-XVI din 28 decembrie 2006 în situaţia suspendării din funcţie (care este echivalent şi cu termenul degrevare din legislaţia electorală) survine interimatul funcţiei ce se asigură de drept de către un viceprimar. Dacă viceprimarul, din motive obiective, refuză interimatul funcţiei de primar sau dacă primarul şi viceprimarul sînt suspendaţi din funcţie concomitent, sau, din anumite cauze, aceste funcţii devin vacante, consiliul local împuterniceşte, în termen de 5 zile, o altă persoană să exercite temporar atribuţiile primarului.

Este necesar de menţionat că prevederile legislaţiei cu privire la statutul persoanelor cu funcţii de demnitate publică se completează cu prevederile legislaţiei muncii. Conform art. 75 alin. (4) din Codul muncii nr. 154-XV din 28.03.2003 suspendarea contractului individual de muncă se face prin ordinul (dispoziţia, decizia, hotărîrea) celui cu drept de angajare. *În cazul primarilor sau președinților raionului ar fi dispoziţia respectiva prin care se dispune suspendarea şi pe ce perioadă, cu indicarea persoanei cine va asigura interimatul.*

**Unele concluzii şi recomandări.** Reieşind din legislaţia în vigoare şi conform celor relatate aleşii locali (primarii, viceprimarii, preşedinţii şi vicepreşedinţii raioanelor) pe perioada companiei electorale îşi suspendă activitatea, numită şi degrevarea din funcţie, fără menţinerea salariului. Respectiv ieşirea în concediu anual plătit a alesului local nu poate fi echivalată cu suspendarea funcţiilor, deoarece conform legislaţiei muncii (Capitolul IV din Titlul III al Codului muncii) aflarea în concediu plătit nu echivalează cu suspendarea raporturilor de muncă.

Însă legislaţia muncii nu interzice îmbinarea ambelor circumstanţe:

1. suspendarea sau degrevarea din funcţie;
2. acordarea concediului nefolosit, inclusiv pentru a asigura vechimea şi stagiul de cotizare din legislaţia în domeniul asigurărilor sociale.

Conform art. 119 din Codul muncii *în caz de suspendare a contractului individual de muncă*, salariatul are dreptul la compensarea tuturor concediilor de odihnă anuale nefolosite. *În baza unei cereri scrise, salariatul poate folosi concediul de odihnă anual pentru un an de muncă, cu suspendarea contractului individual de muncă*, avînd şi dreptul de a primi compensaţia pentru celelalte concedii nefolosite. *De asemenea în perioada valabilităţii contractului individual de muncă, concediile nefolosite pot fi alipite la concediul de odihnă anual sau pot fi folosite aparte*. Concediul de odihnă anual se acordă salariatului în temeiul ordinului (dispoziţiei, deciziei, hotărârii) emis de angajator.

**Prin urmare, pentru a se conforma cu legislaţia electorală şi cea conexă, în acelaşi timp apărându-și dreptul constituţional la asistenţă şi protecţie socială, primarii şi alţi aleşi locali similari ar urma emită două dispoziții:**

1. **dispoziţia, pînă în momentul înregistrării în cursa electorală, prin care se dispune suspendarea şi perioada, cu indicarea persoanei cine va asigura interimatul. În baza acestei dispoziții, fiind emisă declarație de suspendare din funcție, care va fi prezentată organelor electorale pentru a fi înregistrați în calitate de candidați electorali**
2. **să emită dispoziţia prin care se acordă concediu de odihnă anual, cu alipirea, după caz, a altor părţi de concediu nefolosite. Această perioadă de concediu poate cuprinde și perioada aflării în campanie electorală în legătură cu suspendare din funcție. Doar că atragem atenție că această dispoziție (privind concediul anual) TREBUIE să fie emisă PÂNĂ la intrarea în vigoare a dispoziției de SUSPENDARE din funcție. Deoarece, după ce persoana este suspendată din funcție, ea NU mai poate emite careva acte juridice.**

**Adică, la emiterea acestor două dispoziții, primarii URMEAZĂ să fie foarte atenți asupra momentului de emitere și mai ales momentul de intrarea a lor în vigoare! Pentru ca să nu se întâmple că dispozițiile respective sunt emise în perioada când deja primarii/persoanele respective DEJA sunt suspendate din funcție sau în concediu! În rest, în dispoziție poate fi indicată orice data de intrare a ei in vigoare convenabilă primarului în conformitate cu intențiile sale legate de campania electorală și mărimea concediului anual folosit/nefolosit.**

***În final dorim să menţionăm că legislaţia în domeniu trebuie perfecţionată şi armonizată pentru a asigura un echilibru dintre interesul public urmărit şi asistenţa şi protecţia socială a tuturor actorilor din compania electorală. Astfel se observă o inegalitate a concurenţilor electorali şi a persoanelor lor de încredere faţă de alte persoane degrevate (cum ar fi cele ce activează în organele electorale), care beneficiază de drepturi şi mai avantajoase decît de obicei, inclusiv nu întrerup legătura cu sistemul de asigurări sociale de stat în aspectul vechimii în muncă şi stagiului de cotizare.***

**Cu respect,**

**Viorel Furdui,**

**Director executiv al** CALM

Executor: Viorel Rusu, expert juridic CALM